ธปท.คืนหนี้กองทุนฯแล้ว2.9แสนล้าน
ธปท.เผย ช่วง 4 ปี กองทุนฟื้นฟูฯ คืนหนี้ได้ 2.9 แสนล้านบาท คาดอีก 16 ปีจ่ายหมด
12 ม.ค. 2559

ธปท.เผย ช่วง 4 ปี กองทุนฟื้นฟูฯ คืนหนี้ได้ 2.9 แสนล้านบาท คาดอีก 16 ปีจ่ายหมด
ธนาคารแห่งประเทศไทย (ธปท.) รายงานความคืบหน้าการชำระคืนหนี้กองทุนเพื่อการฟื้นฟูและพัฒนาระบบสถาบันการเงิน (กองทุนฟื้นฟูฯ) ตามพระราชกำหนด (พ.ร.ก.) ปรับปรุงการบริหารหนี้เงินกู้ฯ พ.ศ. 2555 โดยหนี้ที่รัฐบาลกู้เพื่อชดเชยความเสียหายให้กับกองทุนฟื้นฟูฯ ล่าสุด ณ สิ้นเดือน ธ.ค. 2558 ที่ผ่านมา พบว่า จากยอดหนี้คงค้างที่ยกมาให้กองทุนฟื้นฟูฯ ดูแล เมื่อวันที่ 27 ม.ค. 2555 วงเงิน 1.138 ล้านล้านบาทนั้น ขณะนี้ผ่านไปประมาณ 4 ปี กองทุนฟื้นฟูฯ ได้ทยอยชำระคืนหนี้มาอย่างต่อเนื่อง ทำให้วงเงินหนี้ลดลงรวม 1.422 แสนล้านบาท เหลือ 9.958 แสนล้านบาท
ทั้งนี้ ตลอดระยะเวลา 4 ปีที่ผ่านมา กองทุนฟื้นฟูฯ ได้มีการชำระเงินต้นและดอกเบี้ยไปแล้วทั้งสิ้น 2.91 แสนล้านบาท แบ่งเป็นการชำระคืนเงินต้น จำนวน 1.42 แสนล้านบาท และคืนดอกเบี้ย 1.48 แสนล้านบาท โดยล่าสุดในเดือน ธ.ค. 2558 ที่ผ่านมา ได้ชำระหนี้คืนในส่วนของเงินต้นไปแล้ว 3,000 ล้านบาท และชำะคืนในส่วนดอกเบี้ยไป 8,291 ล้านบาท
สำหรับแหล่งเงินที่กองทุนฟื้นฟูฯ นำมาใช้ในการชำระหนี้ โดยหลักๆ ยังคงมาจาก 3 แหล่ง คือ 1.จากสินทรัพย์คงเหลือในบัญชีผลประโยชน์ของทุนสำรองเงินตราระหว่างประเทศของ ธปท. 2.เงินนำส่งจากสถาบันการเงินที่จัดเก็บในอัตรา 0.46% ของฐานเงินฝากแต่ละปี และ 3.จากเงินหรือสินทรัพย์ที่มีอยู่ของกองทุนฟื้นฟูฯ อาทิ เงินปันผลจากการถือหุ้นในธนาคารกรุงไทย บริษัท บริหารสินทรัพย์กรุงเทพพาณิชย์ บริษัท บริหารสินทรัพย์สุขุมวิท เป็นต้น
อย่างไรก็ตาม ตามแผนการทำงานของกองทุนฟื้นฟูฯ จะสามารถชำระคืนหนี้ทั้งหมดได้ภายในอีก 15-16 ปีข้างหน้า และคาดว่าเมื่อเงินต้นปรับลดลงอย่างต่อเนื่อง จะทำให้ภาระการจ่ายดอกเบี้ยลดลงตามด้วย
ก่อนหน้านี้ สำนักบริหารหนี้สาธารณะ (สบน.) ระบุว่า สิ้นปีงบประมาณ 2558 กองทุนฟื้นฟูฯ ได้ใช้เงินจากบัญชีสะสมเพื่อชำระคืนต้นเงินกู้ชดใช้ความเสียหายกองทุนฟื้นฟูฯ เพื่อชำระดอกเบี้ยเงินกู้จำนวน 2,336.38 ล้านบาท